Správa zo zahraničnej pracovnej cesty 

1.  Účastníci ZPC:
Ester Magyarová, odbor vysokoškolského vzdelávania, Ministerstvo školstva, vedy, výskumu a športu Slovenskej republiky, Stromová 1, 813 30 Bratislava 1, anglický jazyk

2.  Zahraničná pracovná cesta:
Belgicko, Brusel, 19. – 21. október 2016 
Účel cesty: účasť na podujatí Európske fórum pre vzdelávanie, odbornú prípravu a mládež 2016 
Organizátor: Európska komisia
Adresa podujatia: Brusel
Financovanie ZPC: cestovné a pobytové náklady hradené MŠVVaŠ SR

3.  Rámcový program pobytu:
19.10.2016: večer prílet do Bruselu
20.10.2016: celodenná účasť na Európskom fóre pre vzdelávanie, odbornú prípravu a mládež 2016
21.10.2016: dopoludnia účasť na Európskom fóre pre vzdelávanie, odbornú prípravu a mládež 2016, podvečer odlet do Viedne, príchod do Bratislavy

4.  Stručný priebeh rokovaní, resp.  študijného pobytu:

Hlavnou témou Európskeho fóra pre vzdelávanie, odbornú prípravu a mládež 2016 v dňoch 20.-21.10. 2016 bola pripravovaná implementácia Nového programu v oblasti zručností pre Európu, ktorý Európska komisia predstavila v júni 2016. Cieľom programu je podporiť u ľudí získavanie širokej škály zručností, ktorá umožní naplno využiť ľudský kapitál Európy, a tak podporiť zamestnateľnosť a konkurencieschopnosť. Účelom podujatia bolo podporiť výmenu názorov medzi kľúčovými zainteresovanými stranami z oblasti vzdelávania, odbornej prípravy a mládeže, a tak umožniť Európskej komisii získanie podnetov od aktérov z  „grassroots“ úrovne pre nastavenie 10 konkrétnych opatrení, ktoré sú súčasťou Nového programu v oblasti zručností.  
Fórum otvoril uvítacím príhovorom Európsky komisár pre vzdelávanie, kultúru, mládež a šport Tibor Navracsics. Vo svojom príhovore zdôraznil prioritu vybaviť každého mladého človeka základným minimom gramotnosti a digitálnymi zručnosťami v záujme znižovania rizika jeho marginalizácie. Vo svojom úvodnom slove Európsky komisár načrtol aj súčasné plány Európskej komisie v oblasti vzdelávania, odbornej prípravy a mládeže. V tejtu súvislosti spomenul plánovanú iniciatívu sledovania úspešnosti absolventov, a tiež záujem posilniť dôraz na úlohu vysokých škôl v regionálnom rozvoji. 
Po príhovore nasledovala úvodná panelová diskusia so zástupcami Európskej komisie, Európskeho parlamentu a nadchádzajúcich predsedníctiev Malty a Estónska. V diskusii predstavitelia prezentovali svoje vízie pre vzdelávanie a odbornú prípravu v EÚ, ako aj pre Nový program v oblasti zručností pre Európu. Európsky komisár Tibor Navracsics zdôraznil úlohu vzdelávania nielen v príprave technicky zdatných absolventov, ale aj zodpovedných občanov. Andrea Bocskor z Výboru Európskeho parlamentu pre kultúru a vzdelávanie podotkla, že získané zručnosti majú ľuďom okrem uplatnenia na pracovnom trhu slúžiť aj v ďalších oblastiach života. Generálny riaditeľ generálneho riaditeľstva Európskej komisie pre zamestnanosť, sociálne záležitosti a začlenenie Michel Servoz vyzdvihol úlohu Nového programu v oblasti zručností pre Európu v zabezpečení odolnosti a prispôsobivosti voči zmenám na pracovnom trhu. V dobe atomizácie ekonomiky a automatizácie výroby je podľa neho nevyhnutné rozvíjať u ľudí podnikateľské a prenosné zručnosti na uľahčenie ich prechodu medzi jednotlivými zamestnaniami. V  súvislosti s ubúdajúcimi príležitosťami pre nízkokvalifikovanú pracovnú silu zdôraznil jednu z iniciatív v rámci Nového programu v oblasti zručností, Skills Guarantee, ktorá je zameraná na zvyšovanie zručností u mladých ľudí bez vyššieho stredného vzdelania. 
Program pokračoval interaktívnym panelom na tému Nového programu v oblasti zručností. Obsadenie panelu pozostávalo zo zástupcov súkromného sektora a európskych združení z oblasti vzdelávania, ktorí v diskusii prezentovali svoje očakávania od Nového programu v oblasti zručností a svoju úlohu v jeho implementácii. Účastníci podujatia boli do panelu zapojení prostredníctvom online systému hlasovania o 10 navrhovaných opatreniach, ktoré umožnilo mapovanie ich očakávaní od iniciatívy, ich úlohy v jej implementácii a ich názoru na uskutočniteľnosť jednotlivých opatrení a ich pridanej hodnoty. 
Po panelových diskusiách nasledovali dva bloky paralelných workshopov. Tematické workshopy pod vedením zástupcov Európskej komisie boli organizované interaktívnou formou, ktorá účastníkom poskytla príležitosť prispieť k tvorbe plánovaných opatrení a diskutovať o ich implementácii. Súčasťou workshopov boli aj prezentácie inovatívnych projektov, ktoré vznikli s podporou z programov EÚ. Prvý blok štyroch workshopov bol zameraný na úlohu zainteresovaných strán v implementácii opatrení Nového programu v oblasti zručností. Workshop venovaný nástrojom a službám EÚ pre porovnateľnosť zručností a kvalifikácií v krátkosti predstavil existujúce nástroje v tejto oblasti, ako napríklad EQF, ESCO, Skills Panorama, ENIC-NARIC, Europass, European Youth Portal, EURES a Euroguidance Network. V rámci workshopu boli prezentované skúsenosti holandskej organizácie Cooperation Organisation for Vocational Education, Training and the Labour Market (SBB) s uznávaním zahraničných kvalifikácií. Prezentácia sa dotkla aj aktuálnej témy uznávania vzdelania a kvalifikácií utečencov v situáciách, keď doklady o vzdelaní nie sú dostupné, a príkladoch dobrej praxe pri uznávaní ich kvalifikácií. Nasledujúca diskusia medzi účastníkmi workshopu sa sústredila na určenie pridanej hodnoty nástrojov EÚ a na zvažovanie potenciálnych nástrojov pre porovnateľnosť kvalifikácií, ktoré by podporili mobilitu a umožnili párovanie zručností s učením sa a pracovnými príležitosťami.
Predmetom druhého bloku workshopov boli pripravované opatrenia Nového programu v oblasti zručností. V rámci workshopu na tému učenie sa prácou (work-based learning) a partnerstiev vzdelávacích inštitúcií so súkromným sektorom boli prezentované zámery predmetnej iniciatívy pre odbornú prípravu. Cieľom iniciatívy je zatraktívniť odbornú prípravu a dosiahnuť vnímanie odborného vzdelávania ako prvej voľby. Zdôraznila sa aj rastúca dôležitosť otázky vyššej odbornej prípravy, nakoľko aj pracovné pozície pre nízko kvalifikovaných pracovníkov vyžadujú čoraz vyššie odborné zručnosti. V súvislosti s vysokoškolským vzdelávaním boli spomenuté priority pripravovanej revidovanej EÚ stratégie pre modernizáciu vysokoškolského vzdelávania, ktorá sa zameria na relevantnosť výučby, úlohu vysokých škôl v regionálnom rozvoji a bližšiu integráciu vzdelávania a výskumu. Súčasťou workshopu bola aj prezentácia skúseností Slovenskej republiky s medzinárodným projektom Národné centrá – Zavádzanie prvkov duálneho odborného vzdelávania a prípravy v SR, a tiež skúsenosti University of Exeter v nadväzovaní partnerstiev s firmami. 
Program ďalšieho dňa pokračoval tretím blokom workshopov, ktoré boli zamerané na osvojovanie kľúčových schopností a prierezových zručnosti. Workshop venovaný interdisciplinárnej inovácii vo vede, technológii a umení predstavil aktivity britskej neziskovej organizácie Knowle West Media Center v oblasti komunitných vzdelávacích projektov, ktorých cieľom je prepojiť vedu s tvorivým priemyslom v zmysle premeny STEM (veda, technológia, inžinierstvo, matematika) na STEAM (veda, technológia, inžinierstvo, umenie, matematika). Diskusia medzi účastníkmi workshopu sa venovala potenciálnej synergii vedy a umenia v rozličných vzdelávacích aktivitách.    
V záverečnej panelovej diskusii boli prezentované závery z diskusií z jednotlivých blokov workshopov. Panelu sa zúčastnili zástupcovia európskych združení a Európskej komisie. Podľa panelistov by zamestnateľnosť by mala byť ústrednou témou vo vzdelávaní a odbornej príprave. V oblasti rozvíjania zručností dospelých bude potrebné zvýšiť úsilie v aplikovaní projektov, ktoré sa v pilotnej fáze ukázali ako úspešné, na národnej úrovni. V oblasti rozvíjania digitálnych zručností je dôležité sa intenzívnejšie zamerať na podporu dievčat pri osvojovaní si digitálnych zručností. 
V záverečnej reči Európska komisárka pre zamestnanosť, sociálne záležitosti, zručnosti a pracovnú mobilitu Marianne Thyssen poukázala na dôležitosť rozvíjania celej škály zručností - špecifických a prierezových. Jens Nymand Christensen z generálneho riaditeľstva EK pre vzdelávanie a kultúru zdôraznil záujem komisie zabezpečiť prístup k zamestnaniu pre všetkých mladých ľudí. Rozmanitosť je konkurenčnou výhodou EÚ a je nevyhnutné ďalej pracovať na rozvíjaní pozitívnej, inkluzívnej a rozmanitej Európy pre všetkých. 

5.  Odporúčané závery:
Zabezpečiť implementáciu Nového programu v oblasti zručností na národnej úrovni. 

6.   Prehľad prinesenej dokumentácie a miesto jej uloženia
 dokumentácia je uložená na odbore 15A0

7.   Osobitne vyhodnotený očakávaný prínos ZPC
Prínosom účasti na podujatí bola výmena názorov a skúseností v rámci tematických workshopov a panelových diskusií zameraných na implementáciu Nového programu v oblasti zručností. Získané informácie budú využité pri implementácii predmetnej iniciatívy na národnej úrovni. Z hľadiska zabezpečenia úspešnosti implementácie iniciatívy je dôležitá účasť zainteresovaných strán zo všetkých členských štátov. 
  
8.    Spôsob zverejnenia výsledkov ZPC, prenos získaných informácií
     Adresár osôb a  organizácií, ktorým sa správa zaslala: 15A0, SVŠ, SMSEZ.

Súhlasím so zverejnením správy na internete.

Správu vypracovala: Ester Magyarová
Dátum:  3.11.2016
Správu schválil:  Andrej Piovarči

Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.